Agenția de Mediu se disociază de angajații corupți și îndeamnă cetățenii să sesizeze orice abatere de integritate a funcționarilor
Agenția de Mediu se disociază de angajații care admit manifestări coruptibile în activitatea lor, se arată într-un comunicat, luni, 4 martie – după ce în dimineața aceleiași zile au fost efectuate 13 percheziții la mai mulți funcționari publici din domeniu, cercetați într-o schemă de corupție la eliberarea autorizațiilor de mediu.
"Agenția de Mediu va acorda tot suportul și va colabora activ cu organul de urmărire penală în partea ce ține de investigarea angajaților, în strictă conformitate cu prevederile legislației în vigoare. Conducerea Agenției de Mediu se disociază de angajații care admit manifestări coruptibile în activitatea lor, precum și reiterează angajamentul de a continua activitatea în spiritul legalității, transparenței, corectitudinii și responsabilității, inclusiv declară toleranța ZERO la actele de corupție.
În această ordine de idei îndeamnă persoanele fizice și juridice să sesizeze conducerea Agenției de Mediu, privitor la orice abatere admisă în procesul examinării actelor permisive de către angajații Agenției de Mediu, pentru a fi investigate în limitele prevederilor legale", se menționează în comunicatul Agenției de Mediu din 4 martie.
Șeful Inspectoratului pentru Protecția Mediului (IPM) Bălți, un inspector din cadrul Inspectoratului pentru Protecția Mediului Strășeni, un angajat al Agenției de Mediu din Chișinău, dar și un fondator al unei societăți din domeniul investigațiilor ecologice sunt cercetați în cadrul unei cauze penale de către Procuratura Anticorupție și Centrul Național Anticorupție (CNA), anunță CNA într-un comunicat de presă. Funcția de șef al Inspectoratului pentru Protecția Mediului Bălți este deținută din 2018 de Ghenadie Ciumaş.
În cadrul acțiunilor procesuale efectuate în dimineața zilei de 4 martie 2024, au fost efectuate 13 percheziții în urma cărora au fost identificate o parte din mijloacele financiare care urmau să ajungă la funcționarii din cadrul Inspectoratelor pentru protecția Mediului din țară, fiind astfel ridicate mijloace financiare în diferite valute în sumă cumulativă de circa 1 300 000 de lei, inclusiv ridicate dispozitive electronice și documente relevante cauzei penale.
Potrivit faptelor investigate, factorii de decizie din cadrul Inspectoratului pentru Protecția Mediului ar fi pus în aplicare o schema infracțională de percepere sistematică a mijloacelor financiare de la diverși agenți economici cu sume cuprinse între 5 000 de lei – 50 000 de lei, în schimbul grăbirii eliberării actelor necesare în vederea eliberării autorizațiilor de mediu, dar și condiționarea perfectării proiectelor necesare de anumiți experți preferențiali, împărțind ulterior între ei veniturile obținute ilicit.